Euroopan parlamentin päätöslauselma 10. toukokuuta 2007 vuonna 1968 Thulessa tapahtuneen maahansyöksyn kansanterveydellisistä seurauksista (vetoomus nro 720/2002) (2006/2012(INI))



Virallinen lehti nro 076 E , 27/03/2008 s. 0122 - 0124



P6_TA(2007)0182 Grönlannissa tapahtuneen sotilaslentokoneen maahansyöksyn kansanterveydelliset seuraukset Euroopan parlamentin päätöslauselma 10. toukokuuta 2007 vuonna 1968 Thulessa tapahtuneen maahansyöksyn kansanterveydellisistä seurauksista (vetoomus nro 720/2002) (2006/2012(INI)) Euroopan parlamentti, joka - ottaa huomioon vetoomuksen nro 720/2002, - ottaa huomioon EY:n perustamissopimuksen 21 artiklan, jonka mukaan jokaisella unionin kansalaisella on oikeus vedota Euroopan parlamenttiin 194 artiklan mukaisesti, - ottaa huomioon Euratomin perustamissopimuksen 107 C artiklan sekä EY:n perustamissopimuksen 194 artiklan, jonka mukaan kaikilla unionin kansalaisilla sekä niillä luonnollisilla henkilöillä ja oikeushenkilöillä, joiden asuinpaikka tai sääntömääräinen kotipaikka on jossakin jäsenvaltiossa, on oikeus yksin taikka yhdessä toisten kansalaisten tai henkilöiden kanssa esittää Euroopan parlamentille vetoomus asiassa, joka kuuluu yhteisön toiminnan alaan ja koskee häntä välittömästi, - ottaa huomioon perusnormien vahvistamisesta työntekijöiden ja väestön terveyden suojelemiseksi ionisoivasta säteilystä aiheutuvilta vaaroilta 13. toukokuuta 1996 annetun neuvoston direktiivin 96/29/Euratom [1], - ottaa huomioon Euroopan yhteisöjen tuomioistuimen 12. huhtikuuta 2005 antaman tuomion asiassa C-61/03, komissio vastaan Yhdistynyt kuningaskunta, ja 9. maaliskuuta 2006 antaman tuomion asiassa C-65/04, komissio vastaan Yhdistynyt kuningaskunta, - ottaa huomioon työjärjestyksen 192 artiklan 1 kohdan, - ottaa huomioon vetoomusvaliokunnan mietinnön (A6-0156/2007), A. ottaa huomioon vetoomuksen esittäjän esiin tuomat merkittävät seikat ja vakavat ongelmat sekä keskeisen merkityksen, joka kansanterveyden ja ympäristön suojelemisella on liittyen ydinenergian käyttöön, kuten yhteisöjen tuomioistuin on myöntänyt, B. ottaa huomioon vetoomuksen sisältämän paljastuksen, jonka mukaan työntekijät ja muut kansalaiset altistuivat äärimmäisen vaarallisen asekelpoisen plutoniumin aiheuttamalle säteilylle Yhdysvaltojen ydinaseita kuljettaneen B-52 -sotilaslentokoneen maahansyöksyn vuoksi vuonna 1968 Thulessa Grönlannissa, C. ottaa huomioon, että monet Thulen onnettomuudesta hengissä selvinneet ovat kuolleet säteilystä johtuneisiin sairauksiin, koska lääketieteellistä seurantaa ei ollut suoritettu, ja tällä hetkellä vielä hengissä olevilla on riski sairastua tällaisiin kuolemaan johtaviin sairauksiin, D. katsoo, että Thulen onnettomuudesta hengissä selvinneiden terveydentilan seuraaminen helpottaisi säteilystä johtuvien sairauksien varhaista havaitsemista ja niiden hoitoa, E. ottaa huomioon, että Tanskan hallitus on ilmaissut aikomuksensa pyrkiä mahdollisimman laajaan avoimuuteen Thulen onnettomuuden jälkeisissä "puhdistustoimenpiteissä", F. ottaa huomioon, että Euratomin perustamissopimuksen 2 artiklan b kohdassa todetaan, että yhteisö "laatii yhtenäiset turvallisuusmääräykset väestön ja työntekijöiden terveyden suojelemiseksi sekä huolehtii niiden noudattamisesta", G. ottaa huomioon, että yhteisöjen tuomioistuin on katsonut, että terveyden suojelua koskeva Euratomin perustamissopimuksen luku muodostaa yhdenmukaisen kokonaisuuden, jossa komissiolle annetaan melko laaja toimivalta suojella väestöä ja ympäristöä radioaktiivisen saastumisen vaaroilta [2], ja katsoo, että tuomioistuin on pitäytynyt kyseisen luvun säännösten väljässä tulkinnassa, sillä tarkoituksena on varmistaa väestön terveyden yhtäläinen ja tehokas turvaaminen ionisoivan säteilyn aiheuttamilta vaaroilta säteilyn lähteestä riippumatta [3], H. ottaa huomioon, että komissio ja Tanskan kuningaskunta ovat jatkuvasti kieltäytyneet tunnustamasta, että Euratomin perustamissopimusta ja sen yhteydessä hyväksyttyä johdettua lainsäädäntöä olisi sovellettava Thulen maahansyöksyn jälkivaikutuksiin; 1. toteaa, että Euroopan yhteisöjen tuomioistuimen vakiintuneen oikeuskäytännön mukaan yhteisön lainsäädännön uusia säännöksiä sovelletaan periaatteessa sellaisten tilanteiden tuleviin vaikutuksiin, jotka tapahtuivat ennen uusien säännösten voimaantuloa; 2. toteaa, että Euratomin perustamissopimus tuli välittömästi voimaan Tanskan kuningaskunnassa ja oli siellä sitova Tanskan kuningaskunnan liittymisestä lähtien, minkä seurauksena Euratomin perustamissopimusta sovellettiin sellaisten tilanteiden tuleviin vaikutuksiin, jotka tapahtuivat ennen Tanskan kuningaskunnan liittymistä yhteisöihin; 3. panee merkille, että Euratomin perustamissopimusta sovellettiin Grönlantiin 12 vuoden ajan Tanskan liittymisestä vuonna 1973 Euroopan yhteisöjen perustamissopimusten muuttamiseen Grönlannin osalta 1. tammikuuta 1985; katsoo kuitenkin, että koska kyseisellä sopimuksella ei ole taannehtivaa vaikutusta, Tanskan kuningaskuntaa sitovat kaikki olemassa olevat oikeudelliset velvoitteet, jotka liittyvät Grönlannin alueella ennen 1. tammikuuta 1985 sattuneisiin tapauksiin, ja että lisäksi vuoden 1968 onnettomuuden jälkivaikutukset ihmisten terveydelle eivät rajoitu Grönlantiin, koska on selvää, että monet työntekijöistä, myös unionin kansalaisia, ovat muuttaneet Tanskan mantereelle; 4. panee merkille äskettäisen oikeuskäytännön, jonka mukaan "Euratomin perustamissopimusta ei sovelleta ydinenergian käyttöön sotilastarkoituksessa" [4]; katsoo kuitenkin, että tuomioistuin tulkitsi Euratomin perustamissopimusta tiukasti suojellakseen jäsenvaltioiden keskeisiä maanpuolustuksellisia etuja; 5. korostaa, että edellä mainittua Euratomin perustamissopimuksen soveltamisen rajoitusta ei tulisi käyttää terveyttä ja turvallisuutta koskevan sääntelyn välttämiseksi tilanteissa, joissa kyseinen sotilaallinen käyttötarkoitus koskee kolmatta maata, ydinvoimaa käytetään jonkin kansainvälisen sopimuksen vastaisesti ja ainoa todennäköinen olemassa oleva yhdistävä tekijä jäsenvaltion maanpuolustuksellisiin etuihin on jäsenvaltion alueella tapahtunut ydinmateriaalin päästö; 6. panee merkille, että direktiivin 96/29/Euratom 2 artiklan 3 kohdan soveltamisala ulottuu tilanteisiin, joissa säteilyhätätilanteen jälkivaikutuksista aiheutuu jatkuvaa altistusta; 7. kehottaa Tanskan kuningaskuntaa yhteistyössä Grönlannin viranomaisten kanssa ja kyseisen direktiivin 38 artiklan nojalla "käynnistämään tarkkailu- ja interventiotoimenpiteitä" liittyen Thulen maahansyöksyn jatkuviin jälkivaikutuksiin ja saman direktiivin 53 artiklan nojalla "järjestämään säteilyaltistuksen seuranta" ja toteuttamaan "asianmukaiset interventiot ottaen huomioon tilanteen todellinen luonne"; 8. katsoo, että perusoikeudet muodostavat yhteisön lainsäädännön yleisten periaatteiden olennaisen osan, ja ottaa huomioon ihmisoikeuksien ja perusvapauksien suojaamiseksi tehdyn yleissopimuksen 2 ja 8 artiklassa edellytetyt positiiviset velvoitteet sekä kehottaa vaarallisiin toimiin osallistuneita jäsenvaltioita, jotka ovat saattaneet salata kyseisiin toimiin osallistuneisiin kohdistuvia terveydelle haitallisia vaikutuksia, varmistamaan tehokkaat ja käytettävissä olevat menettelyt, joiden avulla kyseiset henkilöt voivat etsiä kaikki asiaankuuluvat ja tarkoituksenmukaiset tiedot; 9. kehottaa jäsenvaltioita saattamaan viipymättä direktiivin 96/29/Euratom osaksi kansallista lainsäädäntöään ja soveltamaan sitä ja kehottaa painokkaasti komissiota seuraamaan päättäväisesti tähän liittyvien velvoitteiden laiminlyöntiä; 10. esittää epäilynsä siitä, onko Tanskan kuningaskunta täyttänyt sille direktiivin 96/29/Euratom nojalla kuuluvat velvoitteet liittyen Thulen maahansyöksyyn ja sen jälkivaikutuksiin; 11. ilmaisee syvän huolensa nykyisestä puutteesta suuren yleisön terveyden suojelussa, kun on kyse ydinenergian käytöstä sotilastarkoituksessa; 12. kehottaa komissiota antamaan ehdotuksen keskeisen tärkeästä kansanterveydestä ja sotilastarkoituksiin käytettävän ydinenergian ympäristövaikutuksista tämän puutteen korjaamiseksi; 13. katsoo, että Euratomin perustamissopimuksen keskeisiä määräyksiä ei ole merkittävästi tarkistettu sen voimaantulon jälkeen ja että ne on saatettava ajantasalle; 14. kehottaa puhemiestä välittämään tämän päätöslauselman neuvostolle ja komissiolle sekä Tanskan kuningaskunnan hallitukselle ja parlamentille. [1] EYVL L 159, 29.6.1996, s. 1. [2] Asia 187/87, Saarland, Kok. 1988, s. 5013, 11 kohta. [3] Asia C-70/88, Euroopan parlamentti vastaan neuvosto, Kok. 1991, s. I-4529, 14 kohta. [4] Asia C-61/03, komissio vastaan Yhdistynyt kuningaskunta, Kok. 2005, s. I-2477, "Jason Reactor", 44 kohta. --------------------------------------------------